Sag om tilkendelse af befordringsgodtgørelse til advokat ved repræsentation af en part i Ankestyrelsen
Ret: Retten i Randers (1. instans)
Faggruppe: Civilsag — Småsag
Sagsemner: Aftaler;
Forvaltningsret;
Retspleje og civilproces;

/

RETTEN I RANDERS
DOM

afsagt den 14. juni 2021

Sag BS-40854/2020-RAN

Advokatpartnerselskabet Drachmann

mod

Syddjurs Kommune
(advokat Lars Nørregaard Knudsen)

Denne afgørelse er truffet af Dommer.

Sagens baggrund og parternes påstande
Sagen, som er anlagt den 20. oktober 2020 og behandlet efter reglerne i
retsplejelovens kapitel 39 om behandling af sager om mindre krav, drejer sig
tilkendelse af befordringsgodtgørelse til advokater, der møder i Ankestyrelsen.

Advokatpartnerselskabet Drachmann har fremsat påstand om, at Syddjurs
kommune skal betale selskabet 612,28 kr. med tillæg af procesrenter fra den
13. november 2020.

Syddjurs Kommune har påstået frifindelse.

Dommen indeholder ikke en fuldstændig sagsfremstilling, jf. retsplejelovens §
218 a.

Forklaringer
Der er afgivet forklaring af Vidne.



/

2

Vidne har forklaret, at hun er juridisk chefkonsulent hos Syddjurs Kommune.
Kommunerne bestemmer selv, om advokater uden for retskredsen skal
tilkendes kørselsgodtgørelse og i bekræftende fald med hvor meget. Syddjurs
Kommune kunne have indført et generelt rejseforbehold, men kommunen
besluttede i 2019 at yde kørselsgodtgørelse med statens lave kilometertakst.
Vejle Kommune yder alene kørselsgodtgørelse i sager om foreløbige afgørelser
efter servicelovens § 75, og i disse sager tilkendes alene kørselsgodtgørelse
med statens lave kilometertakst. Rødovre Kommune tilkender ikke
kørselsgodtgørelse. Syddjurs Kommunes praksis er i overensstemmelse med
vejledningen. Beslutningen blev truffet i 2019, hvor taksten for kommunalt
ansattes kørsel i egen bil også blev reduceret til den lave kilometertakst. Det
har taget noget tid at implementere ændringen. Salæranmodninger fra
advokater efterses af en afdelingsleder hos kommunen. Advokater, der møder i
børn- og ungeudvalget, skal på forhånd oplyse om eventuelle kørselsudgifter,
da de alene kan få kørselsgodtgørelse, hvis udgifterne forhåndsgodkendes.
Domstolene yder kørselsgodtgørelse med statens høje kilometertakst.

Parternes synspunkter
Advokatpartnerselskabet Drachmann har til støtte for deres påstand anført, at
selskabet har ret til kørselsgodtgørelse med statens høje kilometertakst på 3,52
kr. pr. km i 2020 ved repræsentation af en part i Ankestyrelsen i Aalborg.
Syddjurs Kommune er ikke berettiget til at tilkende kørselsgodtgørelse på bag-
grund af et skøn. Ifølge vejledning nr. 9142 af 26. februar 2019 om indsatser og
særlig støtte til børn og deres familier er det forvaltningen, der træffer afgørelse
om salær og godtgørelse i Ankestyrelsens sager. Forvaltningen er bundet af ser-
vicelovens § 72, stk. 4, hvoraf fremgår, at der gælder samme regler for advoka-
ters salær og godtgørelse for udlæg som i tilfælde, hvor der er meddelt fri pro-
ces, jf. retsplejelovens kapitel 31. Heri ligger, at Syddjurs Kommune har pligt
til at tilkende salær og godtgørelse med udgangspunkt i domstolenes praksis.
Som det kan udledes af retsbogen af 19. april 2021 sammenholdt med
tidsopgørelsen af 8. april 2021 tilkender Østre Landsret kørselsgodtgørelse til
beskikkede advokater for parter med fri proces med den høje kilometertakst.
Det er bekræftet af Vidne. Syddjurs Kommune har ikke fremlagt
dokumentation for Vejle og Rødovre Kommunes praksis på området. Syddjurs
Kommunes praksis bidrager til forskelsbehandling blandt advokaterne.

Syddjurs Kommune har til støtte for deres påstand anført, at Advokatpartner-
selskabet Drachmann ikke har ret til kørselsgodtgørelse udover det tilkendte
beløb. Kompetencen til at fastsætte kørselsgodtgørelse tilkommer
kommunerne. En kilometertakst på 1,96 kr. udgør en rimelig godtgørelse.
Kommunerne er ikke bundet af domstolenes praksis, og
advokatpartnerselskabet Drachmann har ikke fremlagt dokumentation for, at
andre kommuner efter fast praksis tilkender kørselsgodtgørelse med statens
høje kilometertakst. Syddjurs Kommune kunne have valgt at operere med et
generelt rejseforbehold. Det fremgår af vej-



/

3

ledning nr. 9142 af 26. februar 2019 om indsatser og særlig støtte til børn og
de-res familier, at det ved sagens behandling i Ankestyrelsen er forvaltningen,
der træffer afgørelse om salær og godtgørelse, da Ankestyrelsen er et
administrativt organ. Forvaltningen er ikke bundet af landsretternes praksis.
Ifølge notat af 6. februar 2015 om vejledende salær m.v. til advokater i
tvangsfjernelsessager, der behandles i børn- og ungeudvalget, fastsættes der i
disse sager som udgangspunkt ikke godtgørelse for rejsetid og
rejseomkostninger, idet sådan godtgørel-se kræver forhåndsgodkendelse af en
dommer. Det fremgår endvidere, at rejsetid og ikke kilometergodtgørelse
honoreres som til forsvarere i straffesager. Det betyder, at man i børn- og
ungesager som udgangspunktet følger principperne for fri proces, men der er
visse afvigelser. Advokatpartnerselskabet Drachmann har ikke et retskrav på
kørselsgodtgørelse med statens høje kilometertakst.

Rettens begrundelse og resultat
Advokat fremsatte den 2. juli 2020, som advokat for en part i Ankestyrelsen,
krav om dækning af transportudgifter med 887,50 kr. pr. time og 3,52 kr. pr.
kørt kilometer. Syddjurs Kommune tilkendte den 23. juli 2020 be-
fordringsgodtgørelse med 890 kr. pr. time og 1,96 kr. pr. kørt kilometer med til-
læg af moms.

Det er i servicelovens § 72, stk. 1 reguleret, hvornår Kommunalbestyrelsen skal
tilbyde forældremyndighedsindehavere og unge gratis advokatbistand. Be-
stemmelsen suppleres af stk. 4, hvoraf fremgår, at der gælder samme regler for
salær og godtgørelse for udlæg til advokater som i tilfælde, hvor der er meddelt
fri proces, jf. retsplejelovens kapitel 31.

Det fremgår af retsplejelovens § 334, stk. 2, at der tilkommer en beskikket
advo-kat et passendes salær samt godtgørelse for udlæg, herunder rejseudgifter,
som advokaten med føje har haft i forbindelse med hvervet. Dette begrænses af
be-stemmelsens stk. 3, hvoraf følger, at hvis en part anmoder om beskikkelse af
en bestemt advokat, tilkommer der ikke den pågældende advokat godtgørelse
for rejseudgifter ud over, hvad en advokat, der er antaget ved den pågældende
ret, ville være berettiget til, medmindre retten bestemmer andet. Landsretternes
praksis for udmåling af kørselsgodtgørelse i sager, hvor retten har fraveget ud-
gangspunktet i retsplejelovens § 334, stk. 2, er ikke reguleret i retsplejelovens
kapitel 31.

Vidne har forklaret, at Syddjurs Kommune fremfor at operere med et
udgangspunkt, der svarer til fremgangsmåden i retsplejelovens § 334, stk. 3,
yder kørselsgodtgørelse til advokater med statens lave kilometertakst.

Efter formuleringen af servicelovens § 72, stk. 4 og indholdet af vejledning nr.
9142 af 26. februar 2019 om indsatser og særlig støtte til børn og deres
familier, finder retten det ikke godtgjort, at Syddjurs Kommune er forpligtet til
at yde



/

4

kørselsgodtgørelse med en sats svarende til statens høje kilometertakst. Retten
tager derfor Syddjurs Kommunes påstand til følge.

Advokatpartnerselskabet Drachmann skal efter sagens værdi, forløb og udfald
betale sagsomkostninger til Syddjurs Kommune med 1.500 kr. fastsat til dæk-
ning af advokatudgift. Beløbet er eksklusive moms, da Syddjurs Kommune er
momsregistreret.

T H I  K E N D E S  F O R  R E T :

Syddjurs Kommune frifindes.

Advokatpartnerselskabet Drachmann skal betale sagsomkostninger med 1.500
kr. til Syddjurs Kommune.

Beløbet skal betales inden 14 dage og forrentes efter rentelovens § 8 a.



/

 




/





/